Марко Ганчев
Изпробване на шашма

chitanka.info

— Ето, това е новият модел шашма

за промишлена употреба и за домашна —

каза инструкторът и я продемонстрира.

Публиката гледаше като шашната

колко добре функционира шашмата.

Това беше сензацията на панаира.

— Оттука се спира —

каза инструкторът и шат-шат,

натисна бутонче.

Но никакъв резултат!

Шашмата продължи да работи

като по ноти.

— Нищо, направо ще я отрежа

от енергийната мрежа! —

Но и това не помогна.

Изплашен до смърт,

конструкторът грабна железен пърт

и го пъхна в една зъбчатка.

Зъбчатката, то се знае, зачатка,

счупи се и хвръкна навън.

Добре ама: тряс, бум, звън —

машината сама си изкара

отвътре заместител

на зъбчатката стара

и пак заработи като по ноти.

Конструкторът, от яд подивял,

пръсна коляновия й вал.

Но тя си възстанови вала

и се върти на провала.

Конструкторът мира не си намира.

Що му трябваше

шашма да конструира…

1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.